Zmenené a doplnené všeobecne záväzným nariadením č. 3/2007

Primátor
hlavného mesta Slovenskej republiky Bratislavy
vyhlasuje
úplné znenie všeobecne záväzného nariadenia hlavného mesta Slovenskej republiky Bratislavy č. 6/1995 o prevode vlastníctva bytov a nebytových priestorov z 19. októbra 1995, ako vyplýva zo zmien a doplnení vykonaných všeobecne záväzným nariadením hlavného mesta Slovenskej republiky Bratislavy č. 10/1996 z 26. septembra 1996, všeobecne záväzným nariadením hlavného mesta Slovenskej republiky Bratislavy č. 9/1997 z 18. decembra 1997 a všeobecne záväzným nariadením hlavného mesta Slovenskej republiky Bratislavy č. 3/2000 z 10. februára 2000

Všeobecne záväzné nariadenie
hlavného mesta Slovenskej republiky Bratislavy
č. 4/2000
o prevode vlastníctva bytov a nebytových priestorov
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave, § 9 zákona Slovenskej národnej rady č. 138/1991 Zb. o majetku obcí v znení neskorších predpisov, § 18 b) zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení zákona Národnej rady Slovenskej republiky č. 151/1995 Z. z. a na zabezpečenie výkonu vlastníckeho práva hlavného mesta Slovenskej republiky Bratislavy sa uznieslo na tomto všeobecne záväznom nariadení:

§ 1
Úvodné ustanovenia
(1) Toto všeobecne záväzné nariadenie (ďalej len “nariadenie”) upravuje:
a)	určenie bytov a nebytových priestorov vo vlastníctve hlavného mesta Slovenskej republiky Bratislavy (ďalej len “hlavné mesto”), ktoré sú predmetom prevodu ich vlastníctva,
b)	postup hlavného mesta a mestských častí hlavného mesta (ďalej len “mestská časť”) pri prevode bytov a nebytových priestorov z vlastníctva hlavného mesta do vlastníctva iných osôb,
c)	spôsob určenia ceny bytov a nebytových priestorov, ktoré sú predmetom prevodu vlastníctva,
d)	spôsob určenia ceny pozemkov, na ktorých je postavený dom (ďalej len “zastavaný pozemok”) a ktoré patria domu, napríklad dvory, záhrady (ďalej len “priľahlý pozemok”) a príslušenstva domu (ďalej len “príslušenstvo”),
e)	spôsob určenia ceny pozemkov, ktoré sa prevádzajú do vlastníctva nadobúdateľov bytu získaného vstavbou alebo nadstavbou.
(2) Toto nariadenie sa nevzťahuje na prevod vlastníctva bytov a nebytových priestorov v domoch v podielovom spoluvlastníctve hlavného mesta.1) 
(3) Toto nariadenie sa primerane vzťahuje aj na domy, ktoré nemajú charakter bytového domu.1a)

§ 2
Predmet prevodu vlastníctva bytov a nebytových priestorov
Predmetom prevodu vlastníctva bytov a nebytových priestorov podľa tohto nariadenia sú byty a nebytové priestory v domoch vo vlastníctve hlavného mesta a byty a nebytové priestory vo vlastníctve hlavného mesta okrem
a)	bytov osobitného určenia,1b)
b)	bytov v domoch osobitného určenia,2) 
c)	bytov a nebytových priestorov v domoch určených podľa schváleného územného plánu na asanáciu,
d)	služobných bytov určených primátorom hlavného mesta (ďalej len “primátor”) v domoch nezverených do správy mestských častí a starostom mestskej častí (ďalej len “starosta” v domoch zverených do správy mestských častí,
e)	bytov a nebytových priestorov v obytných domoch, ktoré boli vo vlastníctve cirkvi a náboženských spoločností, rádov a kongregácií a podliehajú reštitúcii podľa osobitného zákona,3) 
f)	nebytových priestorov, pri ktorých bola daná výpoveď nájmu podľa § 3, ods. 4 tohto nariadenia,
g)	nebytové priestory, využívané pre potreby civilnej ochrany obyvateľstva, ktoré nevznikli na základe rozhodnutia o zmene užívania stavby3a) zo spoločných častí domu alebo spoločných zariadení domu.

§ 3
(1) Prenajímateľ bytu podá návrh na súd na privolenie k písomnej výpovedi z nájmu, najmä ak6)
a)	nájomca, alebo tí, ktorí s ním bývajú, napriek písomnej výstrahe hrubo porušujú dobré mravy v dome,
b)	nájomca hrubo porušuje svoje povinnosti vyplývajúce z nájmu bytu najmä tým, že nezaplatil nájomné alebo úhradu za plnenie spojené s užívaním bytu za čas dlhší ako tri mesiace,
c)	nájomca má dva alebo viac bytov, okrem prípadov, že od neho nemožno spravodlivo požadovať, aby užíval iba jeden byt,
d)	nájomca neužíva byt bez vážnych dôvodov.
(2) Prenajímateľ bytu po privolení súdu podľa odseku 1 nájom bytu vypovie.
(3) Byt podľa odseku 1, pri ktorom súd vyslovil súhlas s písomnou výpoveďou z nájmu, sa neprevedie do vlastníctva doterajšiemu nájomcovi, ak súd svojím právoplatným rozhodnutím privolí výpoveď nájmu bytu.
(4) Prenajímateľ písomne vypovie zmluvu o nájme nebytového priestoru, najmä ak7) 
a)	nájomca užíva nebytový priestor v rozpore so zmluvou,
b)	nájomca o viac ako jeden mesiac mešká s platením nájomného alebo za služby, ktorých poskytovanie je spojené s nájmom,
c)	nájomca, ktorý na základe zmluvy má prenajímateľovi poskytovať na úhradu nájomného určité služby, tieto služby neposkytuje riadne a včas,
d)	nájomca alebo osoby, ktoré s ním užívajú nebytový priestor, napriek písomnému upozorneniu hrubo porušujú pokoj alebo poriadok v dome,
e)	užívanie nebytového priestoru je viazané na užívanie bytu a nájomcovi bola uložená povinnosť byt vypratať,
f)	bolo rozhodnuté o odstránení stavby alebo o zmenách stavby, čo bráni užívať nebytový priestor,
g)	nájomca prenechá nebytový priestor alebo jeho časť do podnájmu bez súhlasu prenajímateľa.
(5) Po dobu účinnosti zmluvy o nájme nebytového priestoru vypovedanej z dôvodu podľa odseku 4 alebo počas výpovednej lehoty sa vlastníctvo nebytového priestoru na doterajšieho nájomcu neprevedie.

§ 4
Magistrát hlavného mesta Slovenskej republiky Bratislavy (ďalej len “magistrát”) a miestny úrad mestskej časti (ďalej len “miestny úrad”) zabezpečia podklady podľa § 5, § 7, § 8 a § 18, 18 a) a § 18 b) zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov (ďalej len “zákon”) za jednotlivé byty a nebytové priestory v domoch, ktoré spravujú a ktoré nie sú vyňaté z prevodu vlastníctva, na účely prevodu vlastníctva podľa tohto nariadenia.

§ 5
(1) Magistrát prijíma žiadosti o prevod vlastníctva bytov a nebytových priestorov (ďalej len “žiadosť”) v domoch nezverených do správy mestskej časti. Miestny úrad prijíma žiadosti o prevod vlastníctva bytov a nebytových priestorov v domoch zverených do správy mestskej časti.
(2) Magistrát a miestny úrad písomne vyrozumejú žiadateľa o prijatí jeho žiadosti. Toto ustanovenie sa nevzťahuje na opakovane podané žiadosti. Prijatie žiadosti nie je prijatím návrhu na uzatvorenie zmluvy o prevode vlastníctva podľa § 43 a) Občianskeho zákonníka.
(3) Ak je žiadosť podľa odseku 1 doručená nepríslušnému úradu podľa odseku 1, príjemca ju odstúpi úradu príslušnému na konanie podľa odseku 1, ak mu je známy, o čom upovedomí žiadateľa.
(4) Žiadosť obsahuje najmä:
a)	meno, priezvisko a rodné číslo žiadateľa o prevod vlastníctva bytu,
b)	meno, priezvisko a rodné číslo žiadateľa o prevod vlastníctva nebytového priestoru,
c)	kópiu dokladu o užívacom vzťahu k bytu alebo nebytovému priestoru, o prevod ktorého žiada.
(5) Žiadosti podané pred účinnosťou tohto nariadenia doplnia žiadatelia na výzvu o náležitosti podľa odseku 4 pred podaním žiadosti starostu o predchádzajúci súhlas primátora s prevodom vlastníctva bytu alebo nebytového priestoru.
(6) V prípade, že primátor do jedného mesiaca odo dňa prijatia žiadosti starostu o predchádzajúci súhlas k prevodu vlastníctva bytu alebo nebytového priestoru súhlas nevydá alebo neoznámi svoj nesúhlas, znamená to, že súhlas je udelený.
(7) Hlavné mesto pri domoch nezverených do správy mestských častí a mestská časť pri domoch zverených do jej správy predložia príslušnému zastupiteľstvu podľa § 12 tohto nariadenia návrh na schválenie prevodu vlastníctva nebytového priestoru do 90 dní odo dňa jej doručenia podľa odseku 1.

§ 6
Právo na prednostný prevod nebytových priestorov
Právo na prednostný prevod nebytového priestoru do vlastníctva8) majú
a)	nájomca nebytového priestoru, ktorý nevznikol na základe rozhodnutia o zmene užívania stavby9) zo spoločných častí domu alebo spoločných zariadení domu,
b)	vlastníci bytov v dome,
c)	nájomcovia bytov v dome
a to v uvedenom poradí.

§ 7
(1) Nebytový priestor9a), ktorý vznikol na základe rozhodnutia o zmene užívania stavby zo spoločných častí domu alebo spoločných zariadení domu, pri prevode vlastníctva bytov prechádza do podielového spoluvlastníctva vlastníkov bytov. Veľkosť spoluvlastníckych podielov sa určí podielmi podlahových plôch bytov k úhrnu podlahových plôch všetkých bytov v dome. Nájomné za užívanie takýchto priestorov je príjmom fondu prevádzky, údržby a opráv príslušného domu.
(2) Ak je nebytový priestor podľa odseku 1 prenajatý, záväzky vyplývajúce z nájomnej zmluvy sa prenesú do zmlúv o prevode vlastníctva bytov.

§ 8
Voľný prevod vlastníctva bytov a nebytových priestorov
(1) Voľný byt a byt, ktorého užívateľom je osoba, ktorej bol ukončený nájom bytu s privolením súdu z dôvodov uvedených v § 3, ods. 1, písm. a) až d), sa môže po predchádzajúcom zániku nájmu previesť do vlastníctva tretej osoby na základe obchodnej verejnej súťaže10) alebo verejnej dražby. Ak je uvoľnenie bytu viazané na zabezpečenie bytovej náhrady, podmienkou účasti záujemcu v obchodnej verejnej súťaži alebo verejnej dražbe je spoľahlivé preukázanie zabezpečenia bytovej náhrady11) pre doterajšieho užívateľa.
(2) Vlastníctvo k nebytovému priestoru, ku ktorému nemá žiadna osoba právo prednostnej kúpy podľa § 6 alebo ho v lehote určenej predávajúcim nevyužila, možno previesť na inú osobu na základe obchodnej verejnej súťaže10) alebo verejnej dražby pri dodržaní osobitného postupu.8)
(3) Lehota podľa odseku 2 nesmie byť kratšia ako 14 dní.
(4) ustanovenie ods. 1 sa nevzťahuje na byty, ktoré hlavné mesto nadobudlo do vlastníctva podľa § 4 ods. 1, písm. b) zákona, alebo ktoré získalo rekonštrukciou stavieb alebo ich častí s využitím úverových zdrojov.11a) V takomto prípade hlavné mesto prevedie na nadobúdateľa spolu s vlastníctvom bytu aj záväzky vyplývajúce zo zmluvy o poskytnutí úveru.

§ 9
Určenie ceny bytu a ateliéru
(1) Ak sa prevádza byt alebo ateliér do vlastníctva doterajšieho nájomcu, cena za 1 m2 podlahovej plochy bytu alebo ateliéru sa určuje tak, že z obstarávacej ceny domu sa odpočíta
a)	pri byte základný štátny príspevok poskytnutý na porovnateľný družstevný byt podľa roku začatia výstavby domu,
b)	pri byte 2% a pri ateliéri 0,5 % opotrebenia za každý začatý rok veku domu,

a vydelí sa súčtom podlahových plôch bytov a ateliérov v dome. Celkové zníženie podľa tohto odseku môže byť najviac 80 % z obstarávacej ceny domu. Ak je súčasťou obstarávacej ceny domu iný nebytový priestor alebo garáž, obstarávacia cena domu sa odborným prepočtom zníži o časť prislúchajúcu tomuto nebytovému priestoru alebo garáži. Odborný prepočet sa vykoná tak, že obstarávacia cena domu sa zníži o časť, ktorá prislúcha podielu plôch nebytových priestorov v dome. Cena bytu alebo ateliéru sa vypočítava ako násobok podlahovej plochy bytu alebo ateliéru a ceny za 1 m2 podlahovej plochy bytu alebo ateliéru.
(2) Hlavné mesto pri prevode bytu alebo ateliéru v dome nezvereného do správy mestskej časti a mestská časť pri prevode bytu alebo ateliéru v dome zvereného do správy mestskej časti do vlastníctva nájomcu bytu alebo ateliéru poskytne nadobúdateľovi bytu alebo ateliéru zrážku z ceny zistenej podľa odseku 1 vo výške 30 %.
(3) Hlavné mesto pri prevode bytu v dome nezvereného do správy mestskej časti a mestská časť pri prevode bytu v dome zvereného do správy mestskej časti do vlastníctva nájomcu bytu
a)	umožní nadobúdateľovi, ktorý uhradí minimálne 15 % z ceny bytu, vypočítanej podľa odseku 1 a 2 a 15 % z ceny pozemku a príslušenstva do 15 dní odo dňa podpisu zmluvy, uhrádzať zostatok v pravidelných bezúročných splátkach alebo
b)	poskytne nadobúdateľovi bytu postaveného pred 1. augustom 1993 zľavu 50 % z ceny bytu, vypočítanej podľa odseku 1 a 2 a 50 % z ceny spoluvlastníckeho podielu na zastavanom a priľahlom pozemku a príslušenstva, ak nadobúdateľ uhradí do 15 dní odo dňa podpisu zmluvy o prevode vlastníctva bytu a spoluvlastníckeho podielu na zastavanom a priľahlom pozemku 50 % z ceny bytu podľa odseku 1 a 2 a 50 % z ceny spoluvlastníckeho podielu na zastavanom a priľahlom pozemku a príslušenstve. Súčet zliav z ceny bytu a pozemku nesmie presiahnuť 250 000,- Sk.
(4) Minimálna výška splátky podľa odseku 3 písm. a) sa určuje sumou 2 000,- Sk, ktorá je splatná vždy k 1. júnu a 1. decembru bežného roka. Maximálna doba splácania sa určuje na 10 rokov. Výška pravidelnej splátky sa určí tak, aby posledná splátka bola najnižšia. Výška splátky sa zaokrúhľuje na 10,- Sk smerom hore.
(5) Úhrada ceny bytu alebo jeho časti dlhopismi12) bude upravená všeobecne záväzným nariadením.
(6) Hlavné mesto neposkytne zľavy z ceny bytu a spoluvlastníckeho podielu na pozemku a príslušenstva podľa odseku 3, písm. b) nadobúdateľovi, ktorý už aspoň raz nadobudol do vlastnícka byt z vlastníctva hlavného mesta za cenu podľa odseku 1.
(7) Ak sa byt prevádza do vlastníctva nájomcu, ktorý ho vystaval na streche alebo v podkroví domu na vlastné náklady, prevádza sa tomuto nájomcovi za cenu, ktorú určí
a)	hlavné mesto, ak ide o byt nezverený do správy mestskej časti alebo byt v dome nezverenom do správy mestskej časti,
b)	mestská časť, ak ide o byt zverený do správy mestskej časti alebo byt v dome zverenom do správy mestskej časti.
(8) Pri určení ceny podľa odseku 7 sa zohľadnia náklady, ktoré nájomca na prestavbu bytu vynaložil.

§ 9a
(1) Ak sa byt prevádza do vlastníctva inej osobe ako nájomcovi bytu, minimálna cena bytu sa určuje podľa odborného posudku na cenu bytu13a).
(2) Ak sa byt prevádza podľa § 8 ods. 4 do vlastníctva nájomcovi alebo inej osoby, cena bytu sa určí na základe odborného posudku znalca13a), pričom cena bytu nemôže byť nižšia ako cena, za akú ho nadobudlo hlavné mesto.
(3) Na spôsob splácania ceny ateliéru vypočítanej podľa § 9 ods. 1 a 2 použijú sa ustanovenia § 10 ods. 4.
(4) Ustanovenia § 9 sa nevzťahujú na prevod vlastníctva bytu,
a)	ktorý nadobudlo hlavné mesto do vlastníctva 
1.	podľa § 4 ods. 1 písm. a) zákona, 
2.	podľa § 29 a) ods. 3 zákona,
b)	podľa § 8 tohto nariadenia,
a to aj v prípade prevodu vlastníctva bytu nájomcovi.

§ 9b
Osobitné ustanovenia o zámene vlastníctva bytov
(1) Výmena bytu medzi nájomcom bytu vo vlastníctve hlavného mesta a iným vlastníkom bytu, ktorý je zároveň jeho užívateľom, nie je možná.
(2) Vlastník bytu, ktorý je zároveň jeho užívateľom, môže požiadať hlavné mesto o vzájomnú zámenu vlastníctva bytov13b) za týchto podmienok:
a)	so zámenou vlastníctva bytov vysloví nájomca bytu vo vlastníctve hlavného mesta úradne overený písomný súhlas,
b)	základom pre porovnanie cien bytov budú trhové ceny bytov nie nižšie ako trhové ceny týchto bytov, určené na základe znaleckých posudkov,
c)	hlavné mesto sa zaviaže nájomcovi bytu vo svojom vlastníctve, že s ním uzavrie zmluvu o nájme bytu, ktorý nadobudne na základe zámennej zmluvy do vlastníctva, ktorej plnenie sa začne najneskôr v deň zápisu vlastníckeho práva k zámenným bytom do katastra nehnuteľností,
d)	hlavné mesto nepristúpi k takej zámene vlastníctva bytov, pri ktorej bude musieť vyrovnať rozdiel medzi trhovými cenami bytov,
e)	hlavné mesto môže previesť vlastníctvo bytu získaného na základe zámennej zmluvy na nájomcu tohto bytu za podmienok uvedených v § 9a ods. 4,
f)	byty, ktoré sú predmetom zámeny vlastníctva, sa nachádzajú na území hlavného mesta.
(3) Nadobúdateľom bytu podľa odseku 2 je hlavné mesto.
(4) Ustanovenia odsekov 1 až 3 sa vzťahujú aj na byty vo vlastníctve hlavného mesta v správe mestskej časti v takom prípade
a)	mestská časť vykonáva úkony uvedené v odseku 2,
b)	hlavné mesto udeľuje predchádzajúci súhlas so zámenou bytov,14) 
c)	Mestské zastupiteľstvo hlavného mesta Slovenskej republiky Bratislavy schvaľuje zámenu bytu podľa § 12.

§ 10
Určenie ceny nebytového priestoru
(1) Minimálna ceny nebytového priestoru okrem ateliérov a garáží sa určuje ako 7-násobok ceny ročného nájmu v danom mieste obvyklej, najmenej však 6 000,- Sk/m2.
(2) Minimálna cena garáže sa určuje ako 7-násobok ročnej ceny nájmu garáže v danom mieste obvyklej, najmenej však 5 000,- Sk/m2.
(3) Primátor hlavného mesta, ak ide o nebytové priestory v domoch nezverených do správy mestskej časti, a starosta mestskej časti, ak ide o nebytové priestory v domoch zverených do správy mestskej časti, môže v odôvodnených prípadoch navrhnúť nižšiu cenu podľa odseku 1 a 2.
(4) Pri prevode nebytových priestorov do vlastníctva nájomcu nebytového priestoru predávajúci poskytne nadobúdateľovi zľavu 20 % z ceny nebytového priestoru a spoluvlastníckeho podielu na zastavanom a priľahlom pozemku, ak nadobúdateľ uhradí 80 % z ceny nebytového priestoru a spoluvlastníckeho podielu na pozemku do 15 dní odo dňa podpísania zmluvy alebo nadobúdateľ uhradí minimálne 50 % z ceny nebytového priestoru a spoluvlastníckeho podielu na zastavanom a priľahlom pozemku do 15 dní odo dňa podpisu zmluvy a zostatok v pravidelných splátkach do dvoch rokov od podpísania zmluvy.

§ 11
Cena pozemku a príslušenstva domu
(1) Cena pozemku zastavaného domom a priľahlého pozemku sa určuje podľa osobitného predpisu.15) 
(2) Cena príslušenstva domu a trvalých porastov sa určí dohodou, ak ich cena nie je zahrnutá v obstarávacej cene domu. Ak nadobúdateľ o to požiada, cena sa určí podľa osobitného predpisu.16) Náklady na určenie ceny príslušenstva a trvalých porastov podľa osobitného predpisu hradí nadobúdateľ.
(3) Na prevod vlastníctva pozemku do vlastníctva nadobúdateľa bytu alebo nebytového priestoru, ktorý sa nadobúda do vlastníctva na základe zmluvy o vstavbe alebo nadstavbe, sa vzťahuje ustanovenie odseku 1. Podľa osobitného predpisu sa určuje aj cena.
(4) Ustanovenie o zľave z ceny pozemku podľa § 9 ods. 3 písm. b) sa použije na úhradu ceny pozemku podľa odseku 3, ak sa tento prevádza do vlastníctva nadobúdateľa bytu podľa odseku 3.
(5) Hlavné mesto môže v súlade s týmto nariadením znížiť ceny pozemkov vo vybraných územiach hlavného mesta najmä z dôvodu
a)	vecného bremena viaznuceho na zastavanom alebo priľahlom pozemku,
b)	nemožnosti využiť priľahlý pozemok na iné účely ako verejnú zeleň, pričom cena pozemku nesmie byť nižšia ako 600,- Sk/m2.

§ 12
Prevod bytov a nebytových priestorov z vlastníctva hlavného mesta schvaľuje
a)	miestne zastupiteľstvo mestskej časti, ak ide o byty a nebytové priestory v domoch, ktoré boli mestskej časti zverené do správy,
b)	mestské zastupiteľstvo, ak ide o ostatné byty a nebytové priestory v domoch vo vlastníctve hlavného mesta.
§ 12a
Evidencia zmlúv o prevode vlastníctva bytov a nebytových priestorov
(1) Hlavné mesto zabezpečí a bezplatne poskytne do 15 dní od dňa účinnosti tohto nariadenia mestským častiam systém jednotnej evidencie nájmu a vlastníctva bytov a nebytových priestorov. Hlavné mesto poskytne bezplatne mestským častiam údaje z evidencie nájmu a prevodu vlastníctva bytov a nebytových priestorov.
(2) Mestská časť je povinná poskytnúť hlavnému mestu do šiestich mesiacov odo dňa účinnosti tohto nariadenia, najneskôr však pred podpisom zmluvy o prevode vlastníctva bytu nadobúdateľom, informácie pre potreby podľa odseku 1 v štruktúre a rozsahu, ktoré určí primátor svojím rozhodnutím,.
(3) Hlavné mesto je povinné do 10 dní uskutočniť kontrolu na zistenie nájmu dvoch a viac bytov jednému nájomcovi alebo spolunájomcovi za účelom vylúčenia z prevodu vlastníctva bytu nájomcovi bytu a písomne informovať o výsledku kontroly príslušnú mestskú časť.
(4) Primátor alebo ním splnomocnená osoba predloží návrh na vklad vlastníckeho práva na okresný úrad po oznámení výsledku kontroly podľa odseku 3.
(5) Mestská časť poskytne každoročne hlavnému mestu k 1. 6. a 1. 12. aktualizovanú databázu nájmu a prevodu vlastníctva bytov a nebytových priestorov, zahrňujúcu všetky zmeny údajov databázy k 1. 5. a 1. 11.
(6) Hlavné mesto vedie v osobitnom zozname zmluvy o prevode vlastníctva bytu alebo nebytového priestoru, v ktorých sa nadobúdateľ zaviazal odkúpiť od hlavného mesta nehnuteľnosť alebo jej podiel nerozlučne spojený s vlastníctvom bytu alebo nebytového priestoru.16a)

§ 12b
Finančné vzťahy mestských častí a hlavného mesta
Podiely na výnosoch prevodov vlastníctva pozemkov zastavaných domami a priľahlých pozemkov, príslušenstiev domov, trvalých porastov, nebytových priestorov, domov a ich častí16b) sú mestské časti povinné odviesť na účet hlavného mesta každoročne k dňom 15. 3., 15. 6., 15. 9. a 15. 12. a sú oprávnené ich znížiť o podiel17) na preukázaných nákladoch spojených so získaním podkladovej dokumentácie k prevodu vlastníctva pozemku, ktorý je vo vlastníctve hlavného mesta.

13
Podpisovanie zmlúv nadobúdateľom
Nadobúdateľ podpisuje zmluvu o kúpe bytu alebo nebytového priestoru po jej podpísaní primátorom alebo ním poverenou osobou.

§ 14
Zabezpečenie pohľadávok
(1) Pohľadávky z neuhradenej časti ceny bytu, nebytového priestoru, pozemku a príslušenstva domu predávajúci v zmluvne o prevode vlastníctva zabezpečí zriadením záložného práva v prospech hlavného mesta
a)	v hodnote
1.	zrážky z ceny bytu alebo ateliéru podľa § 9 ods. 2, 
2.	zľavy z ceny bytu podľa § 9 ods. 3 písm. b),
3.	nesplatenej časti ceny bytu a spoluvlastníckeho podielu na zastavanom a priľahlom pozemku znížene o zrážku podľa § 9 ods. 2 a zľavy podľa § 9 ods. 3 písm. b),

b)	v hodnote
1.	nesplatenej časti ceny nebytového priestoru a spoluvlastníckeho podielu na zastavanom a priľahlom pozemku zníženej o zľavu podľa § 10 ods. 4 písm. a), 
2.	nesplatenej časti ceny nebytového priestoru a spoluvlastníckeho podielu na zastavanom a priľahlom pozemku podľa § 10 ods. 4, písm. b), 
3.	zľavy z ceny ateliéru podľa § 10 ods. 4 písm. a).
(2) Záložné právo podľa odseku 1 písm. a), bod 1 a 2 a písm. b) bod 3 sa zriaďuje na dobu 10 rokov a zaniká uplynutím tejto doby alebo vyplatením nesplatenej časti ceny bytu alebo ateliéru na základe žiadosti o zrušenie záložného práva z dôvodu prevodu vlastníctva bytu alebo ateliéru tretej osobe.17a) Záložné právo podľa odseku 1 písm. a) bod 3 a písm. b) bod 1 a 2 sa zriaďuje na dobu neurčitú a zaniká vyplatením príslušnej čiastky.
(3) Hlavné mesto odpúšťa nadobúdateľovi pohľadávku vo výške zľavy z ceny bytu podľa § 9, ods. 3, písm. b), ak jeho predaj bol schválený príslušným zastupiteľstvom pred 10. januárom 1998.

§ 15
Zaokrúhľovanie
Výsledná časť ceny bytu, nebytového priestoru, podielu na pozemku, príslušenstve domu a trvalých porastov, ktorá je určená na úhradu, sa zaokrúhľuje na desiatky korún smerom dole.

§ 16
(1) Zmluvu o spoločenstve vlastníkov bytov a nebytových priestorov v dome zverenom do správy mestskej časti pripravuje a uzatvára mestská časť.
(2) Zmluvu o výkone správy domu zverenom do správy mestskej časti zabezpečuje príslušná mestská časť.

§ 17
Byty a nebytové priestory v domoch zverených do správy mestskej časti, ktoré zostali vo vlastníctve hlavného mesta, dňom právoplatnosti rozhodnutia o povolení vkladu prvej zmluvy o prevode vlastníctva bytu alebo nebytového priestoru v dome ostávajú zverené v správe mestskej časti. Do správy mestskej časti sa zverujú aj nepredané spoluvlastnícke podiely na zastavaných a priľahlých pozemkoch.

§ 17a
Kontrola
(1) Kontrolu dodržiavania tohto nariadenia mestskými časťami vykonávajú pracovníci hlavného mesta na základe písomného poverenia primátora.
(2) Zistenia, vyplývajúce z kontroly, prerokuje primátor so starostom kontrolovanej mestskej časti a predloží na rokovanie mestského zastupiteľstva.
(3) Kontrolu dodržiavania tohto nariadenia hlavným mestom vykonáva
a)	mestský kontrolór a ním poverení zamestnanci hlavného mesta v Útvare mestského kontrolóra,
b)	zamestnanci hlavného mesta na základe poverenia primátora.

§ 18
Pokuty a sankcie
(1) Hlavné mesto pri prevode vlastníctva bytov a nebytových priestorov v domoch nezverených do správy mestských častí a mestská časť pri prevode vlastníctva bytov a nebytových priestorov v domoch zverených do správy mestskej časti v zmluve o prevode vlastníctva určí jednorázovú pokutu za omeškanie platby vo výške 500,- Sk a poplatok z omeškania za každý deň omeškania 2,5 promile dlžnej sumy, najmenej však 25,- Sk za každý i začatý mesiac z omeškania.
(2) Výnosy zo zmluvných pokút a sankcií sa delia medzi hlavné mesto a mestskú časť podielom určeným osobitným predpisom17) a sú príjmami príslušných fondov rozvoja bývania.18) Výnos z pokút za porušenie tohto nariadenia19) je príjmom Fondu rozvoja bývania hlavného mesta Slovenskej republiky Bratislavy.
(3) Ak kupujúci bez preukázaného vážneho dôvodu nedodrží lehotu určenú v § 9 ods. 3 písm. b) a v § 10 ods. 4, písm. a), predávajúci môže v súlade s ustanoveniami zmluvy o prevode vlastníctva od zmluvy o prevode vlastníctva bytu alebo nebytového priestoru odstúpiť.
(4) Ak predávajúci odstúpi od zmluvy o prevode vlastníctva bytu alebo nebytového priestoru podľa odseku 3, kupujúci pri opakovanom prevode stráca nárok na poskytnutie zľavy podľa § 9 ods. 3 písm. b) alebo § 10 ods. 4 písm. a).

§ 19
Mestská časť môže v súlade s týmto nariadením pre prevody vlastníctva bytov a nebytových priestorov v domoch zverených do jej správy ustanoviť podrobnejší postup mestskej časti pri prevode bytov a nebytových priestorov z vlastníctva hlavného mesta.

§ 20
(1) Cena bytu písomne dojednaná s nadobúdateľom podľa všeobecne záväzného nariadenia hlavného mesta Slovenskej republiky Bratislavy č. 1/1994 v znení všeobecne záväzného nariadenia hlavného mesta Slovenskej republiky Bratislavy č. 4/1994 pred 10. novembrom 1995 sa do troch mesiacov od 10. novembra považuje za cenu dojednanú podľa všeobecne záväzného nariadenia hlavného mesta Slovenskej republiky Bratislavy č. 6/1995, ak nie je vyššia ako cena bytu podľa tohto nariadenia.
(2) Cena pozemku, dojednaná s nadobúdateľom podľa všeobecne záväzného nariadenia hlavného mesta Slovenskej republiky Bratislavy č. 1/1994 v znení všeobecne záväzného nariadenia hlavného mesta Slovenskej republiky Bratislavy č. 4/1994 pred 10. novembrom 1995 sa považuje za cenu dojednanú podľa všeobecne záväzného nariadenia hlavného mesta Slovenskej republiky Bratislavy č. 6/1995, ak nie je vyššia ako cena pozemku podľa tohto nariadenia.

§ 20a
(1) Vlastník bytu môže požiadať
a)	hlavné mesto, ak byt bol pred podpísaním zmluvy o prevode bytu z vlastníctva hlavného mesta v správe hlavného mesta,
b)	mestskú časť, ak byt bol pred podpísaním zmluvy o prevode bytu z vlastníctva hlavného mesta v správe mestskej časti,
o zmenu spôsobu splácania nesplatenej časti ceny bytu, určenej na splatenie a nesplatenej časti ceny pozemku, určenej na splatenie.
(2) Hlavné mesto a mestská časť poskytnú žiadateľovi podľa odseku 1 zľavu vo výške 25 % nesplatenej časti ceny bytu a pozemku určenej na splatenie, ak sa žiadateľ zaviaže uhradiť najneskôr v deň podpísania príslušného dodatku k zmluve o prevode vlastníctva bytu 75 % z nesplatenej časti ceny bytu, určenej na splatenie a 75 % z nesplatenej časti ceny pozemku, určenej na splatenie a súčet nesplatenej časti ceny bytu určenej na splatenie a nesplatenej časti ceny pozemku, určenej na splatenie je vyšší ako 50 000,- Sk.

§ 20b
Ustanovenia § 9 ods. 6, § 9a, § 9b a § 18 ods. 3 a 4 sa vzťahujú na prevody vlastníctva bytov a nebytových priestorov, ktoré boli schválené príslušnými zastupiteľstvami po 6. marci 2000.

§ 21
Zrušeuje sa všeobecne záväzné nariadenie hlavného mesta Slovenskej republiky Bratislavy č. 1/1994 o prevode bytov a nebytových priestorov z vlastníctva hlavného mesta do vlastníctva iných osôb v znení všeobecne záväzného nariadenia hlavného mesta Slovenskej republiky Bratislavy č. 4/1994.

§ 22
Účinnosť
Toto nariadenie nadobúda účinnosť 10. novembra 1995.
Všeobecne záväzné nariadenie hlavného mesta Slovenskej republiky Bratislavy č. 10/1996 nadobudlo účinnosť 1. novembra 1996.
Všeobecne záväzné nariadenie hlavného mesta Slovenskej republiky Bratislavy č. 9/1997 nadobudlo účinnosť 10. januára 1998.
Všeobecne záväzné nariadenie hlavného mesta Slovenskej republiky Bratislavy č. 3/2000 nadobudlo účinnosť 6. marca 2000.

Jozef Moravčík, v. r. 
primátor